તમને યાદ છે કેવા મોટા ધડાકા અને અવાજ સાથે આપણો ડબ્બો પછડાટ ખાતો પડ્યો હતો? ત્યાં હાજર રહેલી એક વ્યક્તિએ મને પાછળથી કહ્યું હતું કે તે ભયંકર અવાજ પછી, કોઈને પણ શું થયું તેની સભાનતા થાય અને જ્વાળામુખીના વિસ્ફોટની જેમ માનવ સમુદાયનો જોરદાર ધસારો શરૂ થાય તે પહેલાં, ફક્ત એક જ ક્ષણ માટે જે નીરવ શાંતિ પથરાઈ જાય છે તે અસહ્ય શાંતિનો ભંગ કરતું Welcome to Potters Bar નું પાટીયું ખૂણેથી લબડતું ચૂંઉંઉં ચૂંઉંઉં કરતું રહ્યું હતું. એણે કહ્યું હતું કે એ શાન્તિ અને પેલો કિચૂડાટ જીવનભર એની મનશ્રુતિમાં જકડાઈ રહેશે. મને કશું યાદ નથી. જેમણે આ અકસ્માત નજરે જોયો હતો તેમની વાતો પરથી તમે કેવા સંજોગોમાં મૃત્યુ પામ્યા હશો તે હું કલ્પી શકું છું. સમજાતું નથી કે પીડા ભોગવ્યા વિના મૃત્યુ પામેલા તમે ભાગ્યશાળી ચો કે આટલી બધી પીડા ભોગવ્યા છતાં જીવતી રહેલી હું !